**Siss Vik** (født 2. november 1970) er en norsk litteraturviter, filmviter og kulturjournalist.

Utdanning
---------

Siss Vik er cand.philol. i litteraturvitenskap, og har også Master of Arts i Film- og TV-studier fra England.

Karriere
--------

Hun startet i NRK i 2001, og var involvert i et debattprogrammet «K-punkt» i P2, ledet av Marta Norheim. Vik ble deretter programleder i samme kanal, da hun i 2003 overtok som programleder for Ordfront. I perioden 2003 til 2005 var hun i juryen for Edith Carlmar-prisen.

Utover å skrive for film- og TV-bladet *Rushprint* og magasinet *Ny Tid* og bidra med filmanmeldelser til *Morgenbladet*, var hun i redaksjonen for ei humorbok som ble utgitt til jul i 2005. 

Sommeren 2006 ble det kjent at hun skulle lede innringer-programmet *KulturQuiz* på radio, som ble satt inn som erstatning for *Hallo i uken*, men bare i sommermånedene. Dette gjentok seg sommeren 2007, da hun forøvrig bidro hun med en serie kulturkommentarer i *Dagbladet*. Sommeren 2008 gikk derimot *KulturQuiz* hver ettermiddag, ut sommeren, mens det i 2009 atter var tilbake på ukentlig basis (lørdager), før det endelig i 2010 var en daglig programpost.

Ellers ledet hun i 2009 *Radiofront*, som var en videreføring av *Ordfront*. I 2010 gikk hun over til fjernsynsmediet som programleder for *Bokprogrammet* på NRK2, der hun etterfulgte Hans Olav Brenner. I 2013 og 2014 var hun programleder for *Kulturquiz* på TV.

Fra november 2022 skriver Siss Vik Bokbrevet, en personlig blogg på nrk.no om aktuell litteratur og leseopplevelser.

I NRK-podkasten Brenner deler dikt fortalte Vik om opplevelsen med å miste et ufødt barn, et minne som ble utløst av et dikt av Thor Magnus Tangerås.

Utmerkelser
-----------

I 2009 mottok Vik Kringkastingssjefens språkpris. Prisen ble overrakt av daværende kringkastingssjef Hans-Tore Bjerkaas. I juryens begrunnelse står det blant annet:

> «Ho viser seg som ein språkleg palettkunstnar, bruker språket variert og levande, og maktar den vanskelege og viktige kunsten det er å skape bilde hos lyttarane. Siss Vik har dessutan ein frisk munnleg stil med god diksjon. Dette er kvalitetar som vi ønskjer i NRK-språket.»
> 
>

Utgivelser
----------

* Siss Vik, *Filmmusikk som forteller*, hovedfagsoppgave i litteraturvitenskap, Universitetet i Oslo
* Siss Vik, Fredrik Wandrup og Torkjell Berulfsen (2005). *Den store norske humorboken*. Cappelen.

Bakgrunn
--------

Siss Vik er datter av en diplomat, og vokste opp i Norge, Sveits og USA. Hun er samboer og forlovet med forfatter, gitarist og tryllekunstner Jon Øystein Flink.

Referanser
----------

1. 1 2  Opplysningene om oppveksten fremkommer i *Tekstbehandleren* i Dagens Næringsliv den 9. oktober 2010, og i bloggposten Siss Viks bokhyller av Thomas J. R. Martinsen.
2. ↑  Hennes utdanning er nevnt i intervjuet Stupid og genial fra Universitas, 13. oktober 2010.
3. ↑  Dette står i hennes jobbeside hos NRK, såvel som i en kort biografi hos tidsskriftet Vinduet.
4. 1 2  Lasse Midttun, *Håp om litterær anerkjennelse hver uke* i Morgenbladet den 25. juli 2010.
5. ↑  Dette ifølge intervjuet I front for ordene, publisert på Universitetet i Oslo, der det også fremgår at hun skrev for Rushprint, ei filmavis.
6. ↑  Sammen med Tore Helseth, førsteamanuensis ved avdeling for TV-utdanning og filmvitenskap, Høgskolen i Lillehammer og Vigdis Lian, direktør ved Norsk filminstitutt.
7. ↑  Dette fremgår i artikkelen *Ny tid, nye mål* av Mode Steinkjer i Dagsavisen den 28. januar 2006.
8. ↑  Bekjentgjørelsen ble gjort blant annet i *Hvor kulturell er du?* i Dagbladet 24. juni 2006, i *Quiz erstatter sarkasmer* i Dagsavisen samme dag, såvel som i intervjuet *I sollyset: Programleder Siss Vik river gjerne Rådhuset* fra Aftenpostens aftenutgave den 6. juli 2006.
9. ↑  Knut Reidar Andresen (18. november 2009). «Språkpris til Radiofronts Siss Vik». NRK. Besøkt 7. januar 2011.

Eksterne lenker
---------------

* (en) Siss Vik – kategori av bilder, video eller lyd på Commons Rediger på Wikidata
* (en) Siss Vik på Internet Movie Database Rediger på Wikidata
* (no) Siss Vik på Twitter Rediger på Wikidata
* 
* 

  


|  |  |
| --- | --- |
| Oppslagsverk/autoritetsdata | VIAF
 |